钦定古今图书集成/明伦汇编/闺媛典/第371卷 > 《礼记》 > 《内则》
## 钦定古今图书集成/明伦汇编/闺媛典/第371卷 > 《礼记》 > 《内则》

妇事舅姑，如事父母。“鸡初鸣，咸盥漱栉縰，笄总衣绅，
左佩纷帨刀砺，小觿金燧，右佩箴管线纩，施縏袠，大
觿木燧，衿缨綦屦，以适舅姑之所。”

〈陈注〉箴管，箴在管中也。縏袠，皆囊属，施縏袠者为贮。箴，线纩也。衿，结也。缨，香囊也。

及所，下气，怡声，问衣，燠寒，疾痛痾痒，而敬抑搔之。出
入，则或先或后，而敬扶持之。进盥，少者奉槃，长者奉
水。请沃盥。盥卒，授巾。问所欲，而敬进之，柔色以温之。

〈陈注〉抑按：搔，摩也。温，承藉之义。谓以柔顺之色承藉尊者之意。

𫗴酏酒，𬪩芼羹，菽麦蕡，稻黍粱秫唯所欲。

𫗴，厚粥。酏，薄粥也。芼羹，以菜杂肉为羹也。蕡，大麻子。

枣栗饴蜜以甘之，菫荁枌榆免薧滫瀡以滑之，脂膏
以膏之，舅姑必尝之而后退。

〈陈注〉饴，饧也。菫，菜名。荁，似菫而叶大。榆之白者名“枌免”，新鲜者。薧，干陈者。言堇、荁、枌、榆四物，或用新，或用旧也。滫，久泔也。瀡，滑也。滫瀡，滫之滑者也。凝者为脂，释者为膏。甘之、滑之、膏之，皆谓调和饮食之味也。

舅没则姑老，冢妇所祭祀宾客，每事必请于姑，“介妇
请于冢妇。”

〈陈注〉《老》谓传家事于长妇也。然长妇不敢专行，故祭祀宾客之事必禀问焉。介妇，众妇也。

舅姑“使冢妇毋怠不友，无礼于介妇。”

〈陈注〉刘氏曰：“使，以事使之也。不友者，不爱也。无礼者，不敬也。”言舅姑以事命冢妇，则冢妇当自任其劳，不可怠于劳，而怨介妇不助己，遂不爱敬之也。

舅姑若使介妇，毋敢敌耦于冢妇。

〈陈注〉刘氏曰：“敌耦者，欲求分任均劳之意。”言舅姑若以事使介妇为之，则介妇亦当自任其劳，不可谓己与冢妇为敌耦，欲求均配其劳也。

女子十年不出，姆教“婉娩听从。”执麻枲，治丝茧，织纴
组𬘓，学女事，以供衣服。观于祭祀，纳酒浆，笾豆菹醢，
礼相助奠。

〈陈注〉“十年不出”，谓十岁则恒处于内也。姆，女师也。婉，谓言语。娩，谓容貌。纴，缯帛之属。组，亦织也。𬘓之制似绦，古人以置诸冠服缝中者。〈大全〉庆源辅氏曰：“婉有委曲之意，娩有迟缓之意，听从，所谓以顺为正也。妇人之容德，莫此为甚，始于容德，中于女工之事，终于祭祀之礼，妇人之事尽是矣。”　严陵方氏曰：“不出，谓常居闺阁之内也。听则有所受，从则无所违，皆女德也。执麻枲则绩事也，治丝茧则蚕事也。观于祭祀，则欲其习熟事故也，非特观之而已，又”且纳酒浆、笾豆、菹醢等物，以致其礼，相助长者而奠之于神焉。《诗》不云乎？“于以奠之，宗室牖下。谁其尸之？有齐季女。”盖助奠之谓也。